যমুনা, করতোয়া, বাঙালী ও নাগর নদ বিধৌত এ জেলার ঐতিহ্যবাহী দই, লাল মরিচ, আঠালো আলু ও কৃষি যন্ত্রপাতি জাতীয় ও আন্তর্জাতিক পরিমণ্ডলে পরিচিতি লাভ করেছে। জেলার উল্লেখযোগ্য পর্যটন আকর্ষণ যেমন মহাস্থানগড়, শীলাদেবীর ঘাট, খেরুয়া মসজিদ, শাহ সুলতান মাহমুদ বলখী (রঃ) এর মাজার, জিয়ৎ কুণ্ড, গোকুল মেধ, উডবার্ন পাবলিক লাইব্রেরি ও ভাসু বিহার এ জেলার ইতিহাস, ঐতিহ্য ও সংস্কৃতির অন্যতম পরিচায়ক। বাঙালি ঐতিহ্যের মধ্যে পোড়াদহ মেলা ও ৪৫৭ বছরের পুরোনো কেল্লাপোষী মেলা উল্লেখযোগ্য।